Ráiteas ón gComhairle maidir le rialachas i ndáil leis an Ionstraim um Chomharsanacht, Forbairt agus Comhar Idirnáisiúnta – An Eoraip Dhomhanda

(2021/C 226 I/03)

De bhun Airteagal 16(1) CAE, feidhmíonn an Chomhairle feidhmeanna sainithe beartas agus feidhmeanna comhordaitheacha. Cuireann an Chomhairle freisin leis an gcreat beartais foriomlán maidir le cur chun feidhme Rialachán (AE) 2021/947 ó Pharlaimint na hEorpa agus ón gComhairle an 9 Meitheamh 2021 lena mbunaítear an Ionstraim um Chomharsanacht, Forbairt agus Comhar Idirnáisiúnta (NDICI) – An Eoraip Dhomhanda dá dtagraítear in Airteagal 7 den Rialachán seo. Déanann NDICI – An Eoraip Dhomhanda 10 n-iar-ionstraim a shruthlíniú in aon ionstraim leathan chuimsitheach amháin. Chuige sin, tá gá le treoir straitéiseach bhreise ón gComhairle maidir le príomhchuspóirí agus príomhthosaíochtaí beartais na hionstraime,

lena n-áirítear comhleanúnachas, comhsheasmhacht agus comhlántacht níos fearr a áirithiú le hionstraimí agus beartais ábhartha eile de chuid an Aontais chun luachanna agus leasanna an Aontais a shaothrú. Agus roinnt na n-inniúlachtaí agus na ról idir institiúidí an Aontais á hurramú, agus chun bonn eolais a chur faoina treoir straitéiseach, tá sé beartaithe ag an gComhairle tuairimí a mhalartú go rialta agus obair leantach a dhéanamh maidir leis na roghanna straitéiseacha foriomlána don chlársceidealú, lena n-áirítear leithdháileadh chistiú cholúin gheografacha agus théamacha na hionstraime, chomh maith le húsáid a bhaint as colún na mearfhreagartha agus leas a bhaint as cúlchiste na ndúshlán agus na dtosaíochtaí atá ag teacht chun cinn.

Ba cheart a chumhdach leis na malartuithe tuairimí sin an faireachán ar an úsáid is fearr is féidir a bhaint as acmhainní i ndáil leis na spriocanna caiteachais, fionraí chúnamh seachtrach an Aontais faoin ionstraim, chomh maith le torthaí meastóireachtaí geografacha agus téamacha.

Ina theannta sin, ba cheart a chumhdach leis na malartuithe tuairimí sin an chaoi a n-úsáidtear cistiú an Aontais chun na cuspóirí a leagtar amach san ionstraim a bhaint amach, inter alia, an bhochtaineacht a laghdú agus, san fhadtéarma, deireadh a chur leis an mbochtaineacht; forbairt inbhuanaithe, comhrac an athraithe aeráide; an daonlathas, an smacht reachta agus urraim do chearta an duine a chomhdhlúthú agus a chur chun cinn, agus tacú leo, agus úsáid an tsásra chistiúcháin sholúbtha maidir leis an imirce agus an chaoi a bhféadfaí an cistiú a athrú mar thoradh ar chur i bhfeidhm na dtorthaí giarála is gá.

Iarrtar ar an gCoimisiún faisnéis ábhartha a chur ar fáil chun malartú tuairimí leis an gComhairle a éascú agus na seasaimh ón gComhairle a chur san áireamh go hiomlán.

Cé go soláthraíonn an Chomhairle treoir straitéiseach agus go n-áirithíonn sí comhordú foriomlán, feidhmeoidh ionadaithe na mBallstát sa Choiste arna bhunú le Rialachán NDICI – An Eoraip Dhomhanda a ról i gcomhréir le Rialachán (AE) Uimh. 182/2011. Ba cheart an Coiste a thionól i bhformáidí éagsúla dar cúram réimsí sonracha idirghabhála, amhail gníomhaíochtaí geografacha, téamacha, mearfhreagartha, chun go bhféadfaidh na Ballstáit an saineolas iomchuí a chur ar fáil. Ba cheart d’ionadaithe na mBallstát tuairimí a mhalartú go rialta leis an gCoimisiún maidir le clársceidealú ilbhliantúil NDICI – An Eoraip Dhomhanda, go háirithe maidir le colúin gheografacha agus théamacha, na hathbhreithnithe meántéarma agus maidir le hathbhreithnithe ad hoc ar chláir ilbhliantúla tháscacha. Féadfaidh ionadaithe na mBallstát a iarraidh go scrúdófaí ábhair a bhaineann le cur chun feidhme na hionstraime. Iarrann an Chomhairle ar an gCoimisiún an méid thuas a léiriú ina thogra le haghaidh rialacha nós imeachta an Choiste.